વળી બધા નિવૃત્ત લોકો બાજોઠે બેસાડીને પૂજવા જેવા હોતા નથી. તેઓ આખી જિંદગી એટલું બધું બહાર ભટક્યા હોય છે કે તેમને ઘરમાં રહેતા આવડતું હોતું નથી. તેઓનું મન નિવૃત્તિ પછી પણ તેમના શરીરને બહાર જવા ધક્કા મારતું હોય છે. તેઓને પોતાને પણ ભાન તો થાય જ છે કે તેઓનામાં હોવી જોઈએ તેવી હોમ ફિટનેસ નથી. ઘર દરેક વ્યક્તિની અંગત સ્વતંત્રતાનું સ્વર્ગ છે આ વાત જો ઘરનો મોભી ભૂલી જાય તો એણે સહન કરવાનું આવે છે. ક્યારેક ઘરની વાત બારી બહાર પણ જતી રહે છે. અમારા જમાનામાં- થી શરૂ થતા વાક્યોનો ધોધ ઝીલવા હવે આ પૃથ્વી પર કોઈ તૈયાર નથી, કારણ કે, છેલ્લા પાંચ હજાર વરસમાં કાચબા ગતિએ જમાનો આગળ ચાલ્યા પછી છેલ્લા પચાસ વરસમાં જેટગતિએ આગળ વધ્યો છે. એટીએમ નાણાં ઉપાડ પ્રણાલિકાની શરૂઆતને પચાસ વરસ પૂરા થઈ ગયા છે. છતાં સેલ્ફના ચેકનું જંગલ બેન્કોમાં જોવા મળે છે. તમે પ્રવૃત્ત હો ત્યારે જ તમારે સમયથી સહેજ આગળ ચાલી લેવાનું હોય છે. એડવાન્સ ન હોય તેઓને આ જગત શા માટે સ્વીકારે. આપણું ઘર પણ આ જગતમાં જ આવેલું છે, એની બહાર અંતરીક્ષમાં નથી.